text: Ruse renser åer for plastik 
  14 november 2018 kl. 06.25
  Esbjerg Kommune afprøver specialudstyr, der fanger plastik i åerne. Inden det flyder ud i Vadehavet.   
  - Her er en plastikbeholder til øh.... noget pålæg, tror jeg. Nej blåbær. Her er en plastikpose. Og her en cigaretpakke. Hov er det ikke en ål? 
  Morten Wohlgehagen er anlægsgartner i Esbjerg Kommune og har lige hevet garnet ind sammen med sin kollega Ali Elahi. Nu står de med dagens fangst af plastik og blade. Og ål, der kommer tilbage i bækken. Plastiktingene skal videre til genanvendelse.
  Søren Heide Lambertsen, formand i teknik- og byggeudvalget, Socialdemokratiet: "Vi vil se, hvor meget plastik vi har i vores vandløb."
  Lille plastikeksamen
  Fourfeldt Bæk flyder fra udspringet ud til Vadehavet. Midtvejs har Esbjerg Kommune i samarbejde med det fynske firma DESMI Ro-Clean opstillet en slags fiskeruse, der fanger alt det, der kommer flydende i overfladen. 
  - Vi vil se, hvor meget plastik vi har i vores vandløb. Vi afprøver det først i det små her i naturbækken, forklarer formanden for Teknik og Byggeudvalget i Esbjerg Kommune, Søren Heide Lambertsen (S).
  Sættes ind ved Tulipanfesten 
  Ikke overraskende er der ikke meget plastik i rusen. Derimod en masse blade. Men senere kan det komme på tale at afprøve den specielle ruse i den meget større Ribe Å. 
  - Hvis vi bruger den i forbindelse med Tulipanfesten, så kan vi jo hurtigt få fjernet den plastik og andet affald, der ryger i åen under arrangementet, siger Søren Heide Lambertsen.
  Søren Heide Lambertsen, formand i teknik- og byggeudvalget, Socialdemokratiet: "Vi vil gerne være foregangskommune i forhold til at samle affald op fra vores vandløb"
  Stor fangst i Odense og Aarhus
  DESMI Ro-Clean har udviklet en række forskellige modeller af deres plastikopsamler og har foretaget flere forsøg. Med stor interesse for Esbjerg Kommune, der er medlem af KIMO, Kommunernes Internationale Miljøorganisation.
  - Den har været sat op i Odense og Aarhus Å med stor effekt. Desværre. Det bedste ville jo være, at folk ikke smed plastik ud i vandløbene, men det sker, og så er det vores pligt at samle det op, inden det kommer ud i Vadehavet, siger Søren Heide Lambertsen.
  
  I front
  Holstebro og Esbjerg kommuner er de eneste, der hidtil har opsat plastikrusen for at afprøve den i en længere periode. 
  - Vi vil gerne være foregangskommune i forhold til at samle affald op fra vores vandløb, siger Søren Heide Lambertsen. 
  Vandet i Fourfeldt Bæk munder ud nær det kommende strandområde i Sædding.
  
  